|  |
| --- |
| *Директни плащания* |

**1. Културата памук трябва да бъде прибрана до 30 ноември 2019 г.** Кандидатите по Схемата за специално плащане за култура- памук трябва до 1 декември 2019 г. да представят в съответната областна дирекция на Държавен фонд „Земеделие“- Разплащателна агенция сключен договор за изкупуване на произведената от тях продукция от културата памук, а когато са производители и преработватели едновременно, могат да предоставят и складови разписки. Кандидатите за получаване на подпомагане по схемата за млади земеделски стопани, които кандидатстват за първи път по схемата или имат промяна на обстоятелствата, предоставят до 1 декември 2019 г. в областните дирекции на Държавен фонд „Земеделие“- РА документи за придобити професионални умения и познания, като задължително условие по схемата.

|  |  |
| --- | --- |
| *Визия за ОСП след 2020 г.* |  |

**2. На заседанието на РГ по Хоризонтални земеделски въпроси (Реформа в ОСП), проведено на 31 октомври 2019 г. в Брюксел Финландското председателство предложи за дискусия някои изменения в проекта на регламент за стратегическите планове в частта за условността и стандартите за добро земеделско и екологично състояние, както и някои разпоредби относно контрола и санкциите във връзка с условността от предложението за Хоризонтален регламент.** Няколко ДЧ, включително България подкрепиха съотношението на постоянно затревените площи спрямо земеделската площ на национално, регионално и под-регионално ниво да не намалява с повече от 5% в сравнение с референтната 2015 година, докато други ДЧ предпочитат референтната година да е 2018 г. България и други ДЧ поискаха изключването на дребните земеделски стопани от контрола на условността. В проекта на Хоризонтален регламент председателството предлага в Интегрираната система за администриране и контрол (ИСАК) да се съдържат всички данни, необходими за индикаторите, а не в Системата за идентификация на земеделските парцели (СИЗП). Обсъдено беше и предложение на председателството, при несъответствие, когато има минимални последици за целта на стандарта от неспазването, да не се прилагат административни наказания и бенефициентът да бъде информиран за възможни корективни действия, които да предприеме. Когато неспазването обаче има сериозни последици за постигането на целта на стандарта, санкцията да бъде по-тежка от предвидените санкции от 1, 3 и 5 %. Част от държавите членки подкрепиха опростяването при малки несъответствия, но отбелязаха, че е те трудно ще се дефинират. Други ДЧ заявиха, че подкрепят предвиждането за по-тежки санкции при тежки нарушения и подкрепиха заличаването на „умисъл“, която трудно се доказва. Имаше и ДЧ, които наложиха резерва за проучване на това предложение. Обсъден беше също така общ документ на Австрия, Дания, Ирландия и Швеция, в който предлагат практически приложим модел за интервенции, които не са базирани на площ и животни. По този начин те считат, че се намалява риска от отклонения, произтичащи от състава на избраните операции.

**3.** **На 29 октомври 2019 год., в Брюксел (Белгия) се проведе работен семинар на тема „Технически елементи на електронния инструмент за устойчива употреба на хранителните вещества в земеделските стопанства“.** Семинарът беше организиран съвместно от Финландското председателство на Съвета на ЕС и Комисията (ГД АГРИ). Целта на семинара беше да бъдат обсъдени основните технически характеристики на електронния инструмент за устойчива употреба на хранителните вещества в земеделските стопанства, ползи и потенциални затруднения от неговото прилагане. Инструментът за устойчиво управление на хранителните вещества представлява специално създаден електронен инструмент, който да се предоставя от държавите-членки на земеделските стопани, с помощта на който да бъдат изготвени планове за управление на хранителните вещества в отделните стопанства. Инструментът е част законодателното предложение на Комисията за ОСП след 2020 год., по-конкретно от предложението за Регламент за стратегическите планове, финансирани от ОСП. Според Комисията, има две основни причини за включване на инструмента в предложението за регламент. На първо място, целта им е фермерите да разполагат със съвременен инструмент за управление на хранителните вещества, като по този начин ще бъде стимулирана допълнително въвеждането на цифрови технологии в селското стопанство, както и ще се насърчат фермерите за използване на иновативни подходи в тяхната работа. Такива инструменти вече съществуват и се използват в част от ДЧ, докато при други ДЧ все още няма въведени такива практики. Друга причина е включването и използването на самия план за управление на хранителните вещества в ежедневната работа на фермерите. Комисията очаква това да подобри устойчивостта на земеделските стопанства, разбирането на фермерите за икономическите и агрономически ползи от прилагането на такъв инструмент, като в същото време допринесе за постигането на устойчиво развитие и екологичните цели на ОСП след 2020 год. Комисията предлага чрез този инструмент да се даде възможност на фермерите за получаване на информация, свързана с изготвяне на план за управление на хранителните вещества, като например характеристика на почвите и съдържанието на хранителни вещества на територията на дадено стопанство, подходящи селскостопански практики за управление и употреба на хранителните вещества, законодателни изисквания. По време на семинара беше представен опита на Ирландия и Дания от прилагането на разработени от тях и действащи сходни инструменти за управление на хранителните вещества, както и проучване, проведено в Естония, с информация, която може да подпомогне прилагането на такъв тип инструменти. След завършване на презентациите, Комисията проведе дискусия с ДЧ относно разпоредбите, включени в предложението за регламент и прилагането на инструмента.

**4. Аграрно-хранителната политика трябва да се съсредоточи върху устойчивостта, тъй като е изправена пред предизвикателството да изхрани нарастващото световно население през следващите десетилетия, според доклад, изготвен за Комисията по земеделие на Европейския парламент.** Докладът със заглавие „Мега тенденции в агро-хранителния сектор: глобален преглед и възможни отговори на политиката от перспективата на ЕС“ е подготвен от департамента „Структурни и кохезионни политики“ на ЕП, по искане на комисията. Докладът изследва как и дали селското стопанство може да достигне необходимото удвояване на производството, за да успее да изхрани очакваното нарастване на световното население до близо 10 млрд. души през 2050 год. Докладът и неговите заключения ще бъдат представени пред Комисията по земеделие на 5 ноември. В него се задава въпроса дали е възможно да бъде постигнато необходимото увеличение в селскостопанското производство, без това да причини непоправими щети на планетата. Заключението е, че „устойчиво и ефективно потребление на земните и водните ресурси чрез употреба на нови технологии може да повиши добивите, без да има необходимост от разширяване на обработваемата земя“, като изрично подчертава, че „повишената ефективност при употребата на водни ресурси е от съществено значение“. Докладът призовава също за „основна трансформация при храненето“, като се повиши информираността относно екологично-устойчивите модели на хранене и въвеждане на законодателство относно отпадъците от храни. Докладът заявява, че „особено във високо развитите страни, това може да допринесе за възприемане на по-балансиран начин на хранене, който да включва по-малко количество животински продукти и повече плодове и зеленчуци“. В доклада се препоръчва също да има по-високи цени за хранителните продукти, тъй като „ниските цени на храните могат да насърчат прекалената употреба на природни ресурси и свръх консумация на храни, а оттам до проблеми и увеличени отпадъци от храна“. Докладът изследва и възможности за осигуряване на приноса на селското стопанство към намаляване на емисиите от парникови газове, като в същото време трябва да отговори на повишеното търсене на храни. В тази връзка, в доклада се заявява, че „значителни инвестиции са необходими, за да се намалят емисиите от парникови газове, като в същото време се сведе до минимум влиянието на агро-хранителните системи върху климатичните промени“. След преглед на няколко възможни сценарии за развитие, основното заключение на доклада е „устойчивост за всички“. В доклада се посочва, че „политиците трябва да се фокусират върху производството в селското стопанство и да предвидят нови инициативи в предложението за новата ОСП след 2020 год. за увеличаване на селскостопанската продукция в ЕС, като в същото време се търсят начини за насърчаване усвояването и обмена на нови цифрови технологии в селското стопанство“. Устойчивостта трябва да е основна цел на всички етапи и нива в продоволствената верига. Също така, ЕС трябва да продължи да подкрепя и насърчава световни инициативи за намаляване на вредните емисии, като например Парижкото споразумение или такива, които са насочени към запазване на биоразнообразието. В допълнение, при сключване на своите външно-търговски споразумение, ЕС трябва да предвиди клаузи за опазване на околната среда, както и спазване на поетите ангажиментите за намаляване на парниковите газове.

|  |  |
| --- | --- |
| *Още от ЕС и света* |  |

**5.** **В свое изказване на 30 октомври в Брюксел, еврокомисарят по бюджета Гюнтер Йотингер заяви, че напредък по многогодишната финансова рамка на ЕС (МФР) за 2021-2027 г. трябва да бъде постигнат до края на годината, но по-вероятно е споразумение по този въпрос да бъде постигнато през февруари или март 2020 г.** По отношение на перспективата за постигане на споразумение за следващата МФР на равнище лидери на Европейския съюз (ЕС) през декември 2019 г., комисар Йотингер отбеляза, че последните заключения на Европейския съвет не споменават възможността за компромис по този силно чувствителен въпрос през декември, като допълни, че се очаква споразумението да бъде постигнато през февруари или март 2020. На своето заседание на 17 и 18 октомври Европейският съвет покани председателството на Съвета да представи „преговорна кутия“, която да включва конкретни числа, преди заседанието на Европейския съвет през декември 2019 г. Г-н Йотингер потвърди, че поради Брекзит и новите приоритети на ЕС, ще бъде невъзможно да се избегне увеличението на вноските на държавите членки в бюджета на ЕС за периода 2021-2027 г. Той повтори, че продължава да настоява за предложението си да планира общо 1.114% от брутния национален доход (БНД) на ЕС-27 за 2021-2027 г. Гюнтер Йотингер също така отрече неточните данни, публикувани в пресата, по отношение оценките за приноса на Германия в бюджета на ЕС. Коректните данни, потвърдени от германското министерство на финансите, показват принос на Германия в размер на 13,5 милиарда евро през 2018 г., 14,4 милиарда евро през 2020 г., 18,1 милиарда евро през 2021 г. и 23,5 милиарда евро през 2027 г., така че, според г-н Йотингер, числото 33 милиарда е грешно и такива „ужасяващи числа“ не трябва да бъдат публикувани. Комисар Йотингер отново разкритикува позицията на някои страни, които искат да ограничат бюджета на ЕС за периода 2021-2027 г. при 1% от БНД на ЕС и каза, че Германия е готова да допринася на по-високо ниво, така че 1,0% няма да бъде последната дума на Германия по въпроса. В заключение той обоснова необходимостта от постепенно премахване на отстъпките от бюджета на ЕС и каза, че рестриктивният подход, основан на „нетни баланси“, вече не е подходящ.